જોકે ઘણી વાર આપણે કમ્પ્યુટર કરતાં પણ ઝડપથી થતી મગજની આવી શક્તિશાળી પ્રવૃત્તિઓની અવગણના કરતા હોઈએ છીએ. તો શું આ પ્રવૃત્તિ અથવા ટેક્નિક સાચે જ ભણતર, વેપાર કે બીજી સર્જનાત્મક પ્રવૃત્તિઓમાં ઉપયોગી થાય છે ખરી? મારો જવાબ હા છે. એ કેવી રીતે શક્ય થઈ શકે? તમારા મગજને આ રીતે ટ્રેઇન કરીને આ વસ્તુ શક્ય છે. ગભરાઓ નહીં; તંદુરસ્ત રહેવા માટે જે રીતે આપણા શરીરને કસરતની જરૂર છે એવી જ રીતે આપણા મગજને પણ અમુક કસરત કે ટેક્નિકની જરૂર રહે છે જેને લીધે આપણું મન તેજસ્વી અને ધારદાર રહે છે. તમારા મગજને શાર્પન રાખી, સર્જનાત્મક બનાવીને અલગ-અલગ દૃષ્ટિકોણથી વિચારવામાં મદદ કરી શકે એવી સૌથી સરળ અને અસરકારક ટેક્નિકને માઇન્ડ મૅપિંગ કહેવાય છે.